title: شيمي
text: من ناحية لمجال د لإهتيمام ديالها، نقدرو نݣولو بلي الشيمي جات ف نص لمسافة مابين لفيزيك و لبيولوجيا. شي مرات كاتسمّى "لعلم لمركزي" حيت كاتحط الساس ديال لمكونات لأساسية د لمادة، و ف نفس لوقت ديال الصيونص التطبيقية ف بزاف د لمجالات. متلاً الشيمي كاتشرح لأساسيات ديال النمو د لعشوب (لبوطانيك)، التكون ديال الصخور (الجيولوجيا)، لمسائل لمتعلقة ب لبيئة (لإكولوجيا، ؤلا علم لبيئة)، كيفاش كيخدمو الدوايات (لفارماكولوجيا ؤلا علم الصيدلة)، و غيرهوم.